Grímnir setur upp krimma í gömlu fiskvinnsluhúsi „ Það er eins og maðurinn sagði , þetta verður „ busy mánuður , “ segir Hinrik Þór Svavarsson nýútskrifaður leikstjóri úr Listaháskóla Íslands . Hann mætti fyrir um þremur vikum til Stykkishólms í þeim tilgangi að setja upp leikrit hjá Leikfélaginu Grímni . Fyrst í stað var ætlunin að setja upp spunaverk en síðan kom til skjalanna gamall krimmi . Svo er að sjá að hann hafi aðeins verið sýndur hjá einu leikfélagi á Íslandi áður . Það var hjá leikklúbbnum Kröflu í Hrísey í lok áttunda áratugarins . Leikritið heitir „ Beðið í myrkri . “ Það er eftir breska leikritaskáldið Fredrick Knott í þýðingu Lofts Guðmundssonar . Efni verksins var einnig bíómynd á sjöunda áratug liðinnar aldar . Í þeirri mynd sú kunna leikkona Audrey Hepburn í aðalhlutverkinu . „ Já þetta er gamalt „ film nour “ . Þessi Fredrick Knott er svo sem ekkert mjög þekktur en hann samdi líka leikrit sem hét „ Dial M for murder “ og Alfred Hitchcock gerði síðan spennumynd eftir , “ segir Hinrik Þór Svavarsson leikstjóri . Stefnt er að frumsýningu á „ Beðið í myrkri “ ekki seinna en í byrjun maímánaðar . Ætlunin er að sýna það í húsnæði gamla fiskvinnsluhússins Rækjuness við Neskinn í Stykkishólmi .